הוועדה לענייני ביקורת המדינה, כנסת 15, פרוטוקול מספר 169, 2002-02-19 12:10

אמנון רובינשטיין: אני פותח את הישיבה של הוועדה לענייני ביקורת המדינה.

אמנון רובינשטיין: הנושא שלנו זה הקמת "ועדת השניים", שהיא ועדת המשנה לענייני קהילת המודיעין.

אמנון רובינשטיין: היא ידועה בשם "ועדת השניים".

אמנון רובינשטיין: אני מבקש מירדנה – את תציגי את הנוהג הקודם שהיה בוועדות קודמות ותומר – אתה תציג את הצד הפרוצדורלי, נקרא לזה כך.

ירדנה מלר-הורוביץ: ועדת השניים, ההרכב שלה הורכב מיושב ראש הוועדה לענייני ביקורת המדינה - - -

אמנון רובינשטיין: על פי נוהג, לא על פי תקנון.

ירדנה מלר-הורוביץ: על פי נוהג - שהוא גם, בדרך כלל, ייצג את האופוזיציה, כי זו ועדה שניתנת לאופוזיציה – ויושב ראש ועדת החוץ והביטחון שהיה חבר בוועדה לענייני ביקורת המדינה.

ירדנה מלר-הורוביץ: כבר בקדנציה הקודמת היה מצב שיושב ראש ועדת חוץ וביטחון לא יכול היה להיבחר לוועדת השניים, כי הוא לא היה חבר בוועדה לענייני ביקורת המדינה.

ירדנה מלר-הורוביץ: ואז מינו את יושב ראש הוועדה לענייני ביקורת המדינה ועוד חבר מהוועדה לענייני ביקורת המדינה ואת יושב ראש ועדת החוץ והביטחון כמשקיף.

ירדנה מלר-הורוביץ: ואתה, אדוני היושב ראש, מבקש היום לחדש את הנוהג הזה.

אמנון רובינשטיין: נכון.

ירדנה מלר-הורוביץ: יושב ראש הוועדה מציע שהרכב הוועדה יהיה הוא, כיושב ראש הוועדה לביקורת המדינה, שמייצג את האופוזיציה לצורך העניין וחבר הכנסת אופיר פינס-פז, שהוא חבר הוועדה, אבל לצורך העניין גם מייצג את הקואליציה.

ירדנה מלר-הורוביץ: כמשקיף ימונה יושב ראש חוץ וביטחון, חבר הכנסת דוד מגן.

ירדנה מלר-הורוביץ: הוחלט?

אמנון רובינשטיין: הוחלט, פה אחד.